ກອງປະຊຸມສຳມະນາດັ່ງກ່າວ ໄດ້ຈັດຂຶ້ນໃນຕົ້ນປີ 2021 ແມ່ນຂີດໝາຍແຫ່ງການເລີ່ມຕົ້ນປີໃໝ່ດ້ວຍສິ່ງທ້າທາຍ ແລະ ກາລະໂອກາດຫຼາຍຢ່າງໃນການປົກປ້ອງ ແລະ ຮັບປະກັນສິດທິມະນຸດຢູ່ຫວຽດນາມ. ຕາມຕົວເລກສະຖິຕິຂອງກະຊວງແຮງງານ, ທະຫານເສຍອົງຄະ ແລະ ສັງຄົມ, ຫວຽດນາມ ມີຄົນງານຈຳນວນຫຼາຍກວ່າ 1 ລ້ານຄົນທີ່ເຮັດວຽກຢູ່ຕ່າງປະເທດ. ຜູ້ແຮງງານທີ່ເຮັດວຽກຢູ່ຕ່າງປະເທດຕາມກຳນົດເວລາ ທີ່ປະກອບສ່ວນເຂົ້າໃນການສ້າງວຽກເຮັດງານທຳ, ການຝຶກອົບຮົມວິຊາຊີບ, ເພີ່ມລາຍໄດ້, ຫຼຸດຜ່ອນຄວາມທຸກຍາກ ແລະ ການປັບປຸງຊີວິດການເປັນຢູ່ຂອງຄົນງານໃຫ້ດີຂຶ້ນ.
ເຖິງຢ່າງໃດກໍ່ຕາມ, ນອກເໜືອຈາກຂໍ້ໄດ້ປຽບ, ມັນຍັງມີສະພາບການຕົວຈິງຂອງແຮງງານຫວຽດນາມທີ່ຫຼົບໜີ, ລະເມີດສັນຍາ, ລະເມີດກົດໝາຍໃນປະເທດປະຈຳຖິ່ນ, ສະຖານະການຂອງຜູ້ແຮງງານເຄື່ອນຍ້າຍຜິດກົດໝາຍ, ຜູ້ແຮງງານຖືກລະເມີດສິດທິຕ່າງໆໃນປະເທດປະຈຳຖິ່ນ ແລະ ໂດຍສະເພາະແມ່ນຄະດີອາຍາທີ່ສວຍໃຊ້ແຮງງານເຄື່ອນອົບພະຍົບ ເພື່ອກະທຳຜິດໃນການຄ້າມະນຸດ.
ກ່າວຄຳປາໄສທີ່ກອງປະຊຸມ, ທ່ານປະລິນຍາເອກ ຫງວຽນວັນກິ້ - ຮອງຫົວໜ້າຫ້ອງການສິດທິມະນຸດ ໄດ້ກ່າວວ່າ: ກອງປະຊຸມສຳມະນາຄັ້ງນີ້ ແມ່ນເພື່ອປຶກສາຫາລືກ່ຽວກັບການປະເມີນຄວາມເປັນເອກະພາບ ແລະ ການຊີ້ແຈ້ງກ່ຽວກັບ 5 ບັນຫາພື້ນຖານ, ຄື:
ໜຶ່ງແມ່ນ: ສິດພື້ນຖານຂອງຜູ້ອອກແຮງງານພາຍໃຕ້ກົດໝາຍສາກົນ ແລະ ຄວາມຮັບຜິດຊອບຂອງທຸກຝ່າຍ ເພື່ອຮັບປະກັນສິດຂອງແຮງງານອົບພະຍົບ.
ທີສອງແມ່ນ: ການປະເມີນສະພາບການຕົວຈິງຂອງແຮງງານອົບພະຍົບຫວຽດນາມ, ການໃຊ້ສິດທິຂອງເຂົາເຈົ້າ ແລະ ຄວາມສ່ຽງທີ່ເຂົາເຈົ້າປະເຊີນ, ສິ່ງທ້າທາຍໃນການຮັບປະກັນສິດທິຂອງແຮງງານອົບພະຍົບຢູ່ຕ່າງປະເທດ.
ທີສາມ: ຊີ້ແຈ້ງສະພາບການປົກປ້ອງສິດຂອງແຮງງານອົບພະຍົບຫວຽດນາມ, ໂດຍສະເພາະ ຜູ້ຖືກເຄາະຮ້າຍຈາກການຄ້າມະນຸດ ແລະ ຜູ້ທີ່ຖືກລະເມີດສິດໃນປະເທດປະຈຳຖິ່ນ.
ທີສີ່: ກະຈ່າງແຈ້ງບົດບາດຂອງສື່ມວນຊົນ ໃນການປະກອບສ່ວນຮັບປະກັນສິດຂອງແຮງງານອົບພະຍົບຫວຽດນາມ.
ພິເສດ, ກອງປະຊຸມຈະສະເໜີບັນດາຂໍ້ສະເໜີແນະ ແລະ ວິທີການແກ້ໄຂເພື່ອຍົກສູງປະສິດທິຜົນຂອງການຮັບປະກັນສິດຂອງແຮງງານອົບພະຍົບຫວຽດນາມ, ການປ້ອງກັນ ແລະ ຕ້ານໄພແຮງງານອົບພະຍົບຢູ່ຕ່າງປະເທດທີ່ຜິດກົດໝາຍ, ການຫຼອກລວງແຮງງານອົບພະຍົບໄປເຮັດວຽກຢູ່ຕ່າງປະເທດ.
ທີ່ກອງປະຊຸມສຳມະນາ, ນອກຈາກຫົວຂໍ້ວ່າ “ຮັບປະກັນສິດຂອງແຮງງານທີ່ໄປເຮັດວຽກຢູ່ຕ່າງປະເທດ”, ບັນດາຜູ້ແທນ ກໍ່ຈະໄດ້ຮັບຂໍ້ມູນຂ່າວສານຜ່ານຫົວຂໍ້ດັ່ງຕໍ່ໄປນີ້, ເຊັ່ນ: “ຮັບປະກັນສິດຂອງແຮງງານເຄື່ອນຍ້າຍຕາມມາດຕະຖານ ແລະ ຄຳແນະນຳຂອງສາກົນໃນວຽກງານປົກປ້ອງພົນລະເມືອງ ແມ່ນແຮງງານອົບພະຍົບຫວຽດນາມ”; “ຄວາມພະຍາຍາມຂອງຫວຽດນາມ ໃນການຕ້ານການຄ້າມະນຸດ ຜ່ານແຮງງານອົບພະຍົບ”; “ພາບລວມຂອງກິດຈະກຳສະໜັບສະໜູນ ໃຫ້ແກ່ຜູ້ຖືກເຄາະຮ້າຍຈາກການຄ້າມະນຸດ ແລະ ກັບຄືນບ້ານເກີດ" ແລະ "ບົດບາດຂອງສື່ສານໃນການໂຄສະນານະໂຍບາຍຂອງລັດ ກ່ຽວກັບແຮງງານອົບພະຍົບຢູ່ຕ່າງປະເທດ ເພື່ອປະກອບສ່ວນຮັບປະກັນສິດຂອງແຮງງານຫວຽດນາມ”.
ຄຳຮຸ່ງ